武宗
作者：孔平仲
朝代：宋

paragraphs: 武宗惟雄俊，有臣委用專。
德裕才略大，感恩罄所宣。
是時岩廊上，六合氣可吞。
論兵决勝負，萬里在目前。
一平回鶻凶，再洗上黨昏。
楊弁不知時，迺敢盜太原。
豈信明光甲，遣人斬其元。
廷謀昧知幾，唯有君相然。
成立三大功，慷慨在一言。
風霆運不測，日月朗高懸。
李唐勢已去，至此岌復纏。
外內已息兵，崇卑定乾坤。
遂令河北師，弭耳如孤豚。
事書史冊上，讀之快心魂。
千載若信宿，凜凜風烈存。
世人多說劍，不見斫伐痕。
玩弄反自傷，何用飾璵璠。
迂哉賈生餌，果爾房琯奔。
施爲貴寔效，詎主衒空文。